KIRJALLINEN KYSYMYS E-2352/00 esittäjä(t): Mauro Nobilia (UEN) komissiolle. Euroopan kehitysrahastosta myönnettävä rahoitus St. Maartenin saarelle.



Virallinen lehti nro 103 E , 03/04/2001 s. 0129 - 0130



KIRJALLINEN KYSYMYS E-2352/00 esittäjä(t): Mauro Nobilia (UEN) komissiolle (13. heinäkuuta 2000) Aihe: Euroopan kehitysrahastosta myönnettävä rahoitus St. Maartenin saarelle Kahdeksannesta Euroopan kehitysrahastosta on myönnetty huomattavaa rahoitusta Hollannin Antilleille. Kuudennesta ja seitsemännestä Euroopan kehitysrahastosta on kuitenkin vielä käyttämättä määrärahoja ja uusia määrärahoja myönnetään pian yhdeksännestä Euroopan kehitysrahastosta. St. Maartenin saarella on äskettäin ollut tuhoisia pyörremyrskyjä, minkä vuoksi kaupunkialueiden infrastruktuurin jälleenrakentaminen on hoidettava kiireellisenä asiana. Viimeisimmän, marraskuussa 1999 puhjenneen pyörremyrskyn jälkeen Euroopan komissio ei kuitenkaan lähettänyt saarelle humanitaarista apua sillä perusteella, että St. Maartenin saari voi saada tukea Euroopan kehitysrahaston talousarviosta. St. Maartenin paikalliset viranomaiset myös esittävät Hollannin Antillien National Authorising Officer -viranomaiselle säännöllisesti hankkeita, joita Euroopan kehitysrahaston säännösten mukaisesti olisi rahoitettava. Voiko komissio - vahvistaa edellä esitetyt tiedot? - ilmoittaa, kuinka paljon Hollannin Antilleille on osoitettu EKR-määrärahoja ja mikä osuus niistä on vielä käyttämättä? - kertoa, miksi kaikkia Hollannin Antilleille osoitettuja EKR-määrärahoja ei ole sidottu? - selvittää, onko EKR-mekanismin toiminnassa St. Maartenin osalta puutteita ja jos on, ovatko ne seurausta tekijöistä, joihin Euroopan komissio ei voi vaikuttaa? - kertoa, aikooko se tarvittaessa toimia EKR-määrärahojen käyttämistä viivyttävien tai estävien tekijöiden poistamiseksi? Poul Nielsonin komission puolesta antama vastaus (26. syyskuuta 2000) Marraskuussa 1999 puhjenneen pyörremyrskyn jälkeen St. Maartenin saarella vieraili asiantuntija, joka totesi, ettei komission tavanomaisesti humanitaarisen avun muodossa toimittama hätäapu ollut tarpeen. Kyse oli rakenteellisista vahingoista, ja komissio ehdotti vuoden 1998 vahinkojen tapaan, että niiden korjaamiseen käytettäisiin Euroopan kehitysrahaston (EKR) varoja. On mahdollista, että St. Maartenin saari on ehdottanut säännöllisesti hankkeita alueen hallintoviranomaisille, mutta komissio tuntee ainoastaan sille toimitetut hanke-ehdotukset. Alankomaiden Antilleille varattujen EKR:n varojen määrä on 20,925 miljoonaa euroa kuudennesta EKR:sta, mistä 74 prosentin osalta on tehty ensisijainen sitoumus, 23,8 miljoonaa euroa seitsemännestä EKR:sta, mistä 79 prosentin osalta on tehty ensisijainen sitoumus, ja 26,625 miljoonaa euroa kahdeksannesta EKR:sta, mistä 0,6 prosenttia on sidottu tähän mennessä. Asianomaisen maan ja merentakaisten alueiden vastaanottokyky ja toteutettavuustutkimusten edellyttämä aika selittävät tämän aikataulun sitoumusten tekemisessä, eikä aikataulu poikkea merkittävästi muista kumppanuusmaista. Kunkin EKR:n osalta sopimuspuolet allekirjoittavat alueohjelman ja määrittelevät tuettavat alat. Komissio toimii yhteistyössä Alankomaiden Antillien muodostaman kokonaisuuden eikä yksittäisen saaren kanssa. Assosiaatiopäätöksen yhteydessä kumppanuussuhteet, yhteistyön puitteet ja kunkin sopimuspuolen rooli on määritelty tarkkaan, ja komissio tekee kaiken voitavansa sitoumusten vauhdittamiseksi. Tässä suhteessa ei ole havaittavissa erityisiä puutteita.